《吴传朋郎中自出新意作游丝书妙绝一时士大夫皆赋诗为作数语书轴尾》
宋代·周紫芝

公孙舞浑脱，长史妙心画。老兵涂帚垩，中郎出飞帛。

得法自所涂，岂用规畴昔。随人作书奴，终与古人隔。

游丝最无事，何止但百尺。飞来若有态，吹去忽无迹。

使君看青天，意外得新格。映空疑有无，著纸互络绎。

神机殆天授，至技非人积。遂令一丝轻，可挂千金石。

聊将画沙锥，幻出虫网壁。我虽不解书，好书乃成癖。

公如傥有意，能事不敢迫。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。